AlexejDobrolubov/national_council_slovak_2010 huggingface dataset:
35. schôdza NR SR - 6.deň - B. popoludní
Dátum: 2025-06-04
Poslanec: Matovič, Igor (SLOVENSKO)
Druh vystúpenia: Vystúpenie s faktickou poznámkou

Sa čudujem, že predsedajúci teraz nepovedal, že daňový podvodník, lebo to asi mu umožňuje, si on myslí, že rokovací poriadok oslovovať jednotlivých poslancov, ktorým dáva slovo nejakým klamstvom. Na rozdiel od neho, ja som nikdy nebol ani obvinený, ani obžalovaný z nejakého trestného činu a teda predsedajúci je obžalovaný zo siedmych mimoriadne závažných trestných činov najmä založenia a zosnovanie zločineckej skupiny. No a čo sa týka tých vašich poznámok. Pani poslankyňa Jurík. Ja keď aj hovorím o tom teda, že dobre že tak videl som na začiatku že sa vás tak dotklo, keď som hovoril že ten váš návrh je taký viacej konzervatívny, vy ste mi to vrátili tým, že náš je nejaký progresívny. Nie akože naozaj berte to ako iba nuansu. Hľadáme cestu každopádne akýkoľvek krok v tejto veci v ústrety mladým ľuďom je správna vec. Ja zasa pevne verím že, ak by vzhľadom na vzťahy voči nám, že teda nás mafia považuje za arcinepriateľov, lebo vedia, že s nami by žiadne pikle kuť nemohli prejde iba nejaký návrh od vás, z vašej dielne, chvalabohu, že by prešlo čokoľvek, kde by mladí ľudia začali mať pocit, že konečne štát v ktorom žijú má o nich nejaký aj trošku väčší záujem. A naozaj dôvody, tie najzákladnejšie sú, keď mladý človek od 14 rokov je trestne zodpovedný za svoje skutky. Keď od 15 rokov musí platiť dane, keď ide pracovať, tak nevidím najmenší dôvod, aby od 16 rokov sme mu nepodali ruku a neukázali "počúvaj si normálne si plnohodnotný občan, aj odteraz, už aj s tým volebným právom a poď voliť". No a o tomto je celý ten náš návrh, ale hovorím, my podporíme aj váš návrh, som rád, že vy podporíte náš a bodaj by v koalícii sa našlo nejaké svedomie a podporia jeden alebo druhý, ale obávam sa že nepodporia.
35. schôdza NR SR - 6.deň - B. popoludní
Dátum: 2025-06-04
Poslanec: Matovič, Igor (SLOVENSKO)
Druh vystúpenia: Vystúpenie s faktickou poznámkou

Ďakujem pekne, Rasťo, za tvoje vystúpenie a podporu tohto návrhu. Naozaj si myslím, že je správny a v správnej chvíli, lebo prísť s návrhom v čase, kedy mladí ľudia možno keď čítajú médiá alebo sledujú, aj keď sa možno snažia politiku nesledovať, lebo je taký moderný pohľad, áno, aj medzi mladými ľuďmi, že politiku nesledujem, lebo politika ma neovplyvňuje, ale napriek tomu tá politika sa im do tých feedov na sociálnych sieťach nejakým spôsobom dostáva a sa s ňou stretajú a postupne, samozrejme, že keď sa aj rozprávajú s ďalšími, tak si mnohí uvedomujú, že tá politika dennodenne ich život, samozrejme, ovplyvňuje, lebo to je asi tak, jak keď si niekto povie, že on vlastne dane neplatí, lebo teda neplatí daň z príjmu, ale zároveň akože ten Damoklov meč dépehá stretne pri každom jednom nákupe, takže vlastne každý z nás tú dépeháčku platíme. Takisto každého z nás tá politika ovplyvňuje a nech by si mladí ľudia chceli žiť svojimi vlastnými životmi a život ideálny bez politiky a vo večnom mieri a súzvuku, tak nakoniec s tou politikou sa stretnú. A v tejto dobe, keď oni potom s tou politikou sa stretnú a vidia, že dennodenne nejaké tri kauzičky, za ktoré máme, si môžme gratulovať, keď v ten daný deň nemáme nejakú kauzu, ktorá nám vyvoláva celosvetovú hanbu, tak oni podľa mňa dosť zásadne strácajú taký pozitívny vplyv alebo pozitívny vzťah k slovenskej republike a vlastne je to dosť problém potom, keď sú niekde na dovolenke a radšej sa nepriznávajú k tomu, že sú zo Slovenska, lebo vedia, že to je ten premiér, kde, ktorý bol na Červenom námestí v čase, kedy tam boli všetci možní diktátori a tyrani sveta. A preto týchto ľudí, ktorí sa hanbia úplne oprávnene veľakrát za republiku a ktorí chceme, aby tu zostali žiť, by sme mali ukázať, že si ich vážime a toto je návrh, ktorým to môžme spoločne dokázať.
35. schôdza NR SR - 3.deň - A. dopoludnia
Dátum: 2025-05-29
Poslanec: Matovič, Igor (SLOVENSKO)
Druh vystúpenia: Vystúpenie s faktickou poznámkou

79. Ďakujem pekne za reakcie. Pán poslanec Ľupták, teraz neviem, či si vás náhodou nemýlim, ale myslím si, že vy ste niekde, že bývate, ale opravte ma, kolegovia, keď to tak nie je, niekde pri Martine a vám to tuším zhorel ten dom v čase, keď ste, ale hovorím, že možno sa mýlim, že nie ste vy z tej Huliakovej skupinky, ale možno ste úplne niekde inde. Ste, či nie ste? Prepáčte, aby som tu nehovoril niečo mimo. Ale teda dobre. Kolegovia hovoria, že ste. A vtedy ste tak hovorili aj teda do médií, že podľa vás to bolo také vyhrážanie sa vám zo strany vlastne vládnej koalície, aby vás upratali, aby ste poslúchali. Ako ste s sa s tým vysporiadali? Lebo podľa mňa to je dosť vážne obvinenie svojich kolegov, s ktorými teraz držíte bandu, pre ktorých tu teraz vystupujete, kryjete im chrbát, že vlastne vám podpálili dom, hoci teda médiá hovorili, že to vlastne nejaký skrat na vašej vírivke. Ale naozaj by som chcel tak kolegiálne poznať pravdu, lebo teda že či teda nakoniec to bola tá vírivka, a preto teraz ich obhajujete, alebo teda nebola to tá vírivka, čo ste vy tvrdili, že to je blbosť, a teda platia tie vaše slová verejne, ktoré ste povedali, že vlastne vám koalícia takýmto spôsobom sa vyhráža, aby teda vás, Huliaka a ešte niekto, kto tam s vami bol, nejako upratali, aby ste ich poslúchali. Prepáčte mi túto vsuvku, ale patrilo sa myslím že takto reagovať na vaše vystúpenie a uznáte, že je úplne konštruktívne a naozaj ja rád, mám veľmi rád pravdu a chcel by som tú pravdu poznať v tejto veci, lebo ak vám niekto naozaj z koalície nechal podpáliť dom na to, aby vás upratali v koalícii, tak je to krásny dôkaz toho, že nám tu vládne mafia. Mafia, ktorá predkladá návrh zákona, že dobre, poďme rozšíriť kurzarbeit, my s tým nemáme najmenší problém aj zahlasovať za to, ale chcem opäť počuť pravdu. Povedať tým vašim voličom, o ktorých si myslíte, že ste hlúpi, že aj ten Matovič tie miliardy rozdával práve na ten kurzarbeit, a potom to bude z vašej strany poctivé. Nie teraz zrazu sa tváriť... (Prerušenie vystúpenia časomerom.)
6. schôdza NR SR - 14. deň - A. dopoludnia
Dátum: 2024-01-10
Poslanec: Luščíková, Darina (PS)
Druh vystúpenia: Vystúpenie s faktickou poznámkou

42. Ďakujem za slovo. Ďakujem, Tina, aj tebe za tvoj príspevok. Spomenula si svoju odbornú prax a skúsenosti z procesu zmeny zákonov na ministerstve školstva v minulosti, skúsenosti z procesu zmeny zákonov štandardným spôsobom. Nechcem podceňovať prijímané zákony na ministerstve školstva, ale tieto zmeny zákonov, o ktorých rokujeme teraz, o promafiánskom balíčku, považujem pre spoločnosť v tejto situácii za oveľa zásadnejšie. A napriek tomu tu teraz rokujeme o bezprecedentne bezpredmetnom skrátenom legislatívnom konaní. Ako si, Tina, vyzdvihla, prijatie promafiánskeho balíčka, tak ako je napísaný, zásadným spôsobom zmení život spoločnosti. Zlegitimizujete trestné činy, budete traumatizovať spoločnosť evidentnou nespravodlivosťou, nedôverou v právny štát. Budete, vážená koalícia, občanov traumatizovať najmä tým, že stratia obyčajnú dôveru v to, že zlo má byť potrestané a dobro je to, čo majú ľudia konať. Spôsobíte to, že ľudia si spomenú na jedno známe heslo z čias socializmu a viacerí si iste spomínate, kto nekradne, okráda svoju rodinu . A toto je cieľom predkladanej novely? Chceme takto ako spoločnosť fungovať? O tom tu rokujeme v skrátenom legislatívnom konaní? Prijatím predkladanej novely vytvorenej obvinenými zo strán SMER-u a HLAS-u a v prospech týchto obvinených, ktorý je, čo je naozaj neuveriteľné, sedia v tejto sále, jeden ako predkladateľ a druhý ako predsedajúci, čo by mimochodom v každom právnom štáte bolo úplne nepredstaviteľné, krivíte celú spoločnosť, pretože ryba smrdí od hlavy. Ďakujem. (Potlesk.)
6. schôdza NR SR - 13. deň - A. dopoludnia
Dátum: 2024-01-09
Poslanec: Luščíková, Darina (PS)
Druh vystúpenia: Vystúpenie s faktickou poznámkou

Ďakujem za slovo. Pán minister, vaše vystúpenie dalo viac otázok ako odpovedí. Ak sme vkladali nejakú nádej, že budete hovoriť niečo iné, ako len bohapustú, nekritickú, lživú a účelovú obhajobu predkladaného zákona a predloženej dôvodovej správy, ak sme si mysleli, že zvážite aj slová odborníkov, ktorí sedia tu v pléne, tak sme sa nádejali úplne naivne. Ja osobne som v to nedúfala, lebo vy nemôžete inak. Nikto v SMER-e a dokonca ani v HLAS-e nemôžete inak. Čiastočné odpovede, prečo to tak je, nám dali práve spolupracujúci obvinení. Finančné odmeny, finančné motivácie, teplé miestečká, balíky hotovosti, ktoré sa presúvali od kadekoho ku kadekomu. Koľkých ďalších nových obvinení sa bojíte, že potrebujete zrušiť Úrad špeciálnej prokuratúry takto naliehavo v skrátenom legislatívnom konaní? Táto novela je presne šitá na mieru tomu, aby ste zabránili ďalším ľuďom, aby sa zlomili, aby sa náhodou v nich neozvalo svedomie, aby nevymenili nižší trest za pravdu. Pretože budované impérium SMER-u a HLAS-u, žijúce z verejných zdrojov, ktoré patria občanom Slovenska, by sa zosypalo ako domček z karát. Spomínate osobu Daniela Lipšica ako prekážku existencie Úradu špeciálnej prokuratúry. Prečo neprijmete rezignáciu Daniela Lipšica, ktorý ju sám ponúkol? Tých otázok by bolo skutočne oveľa-oveľa viac, ale zatiaľ len toľko, pretože na odpovede na tieto otázky si asi môžeme dávať sami tuná v pléne a veľmi fundované odpovede na tieto otázky ste dostávali alebo dostávate už druhý deň. Ďakujem.
6. schôdza NR SR - 13. deň - A. dopoludnia
Dátum: 2024-01-09
Poslanec: Luščíková, Darina (PS)
Druh vystúpenia: Vystúpenie s faktickou poznámkou

71. Ďakujem pekne, pán predsedajúci, za slovo. Irena, na mňa naozaj urobil veľký dojem ten výpočet porušovania ľudských práv u menšín a u, hlavne u rómskej menšiny a tie konkrétne príklady, ktoré si dala. Je to však porušovanie ľudských práv aj ostatných menších, menšín na Slovensku a je to naozaj veľký problém, pred ktorým skrývajú zrak vlastne táto vládna koalícia. Včera sme počuli vyvracanie klamstiev o porušovaní ľudských práv od našej kolegyne Zuzany Števulovej, kde našla konkrétne prípady a príklady, kedy sa vyvrátili tieto tvrdenia vládnej koalície. Už Inga spomínala práve konkrétne, teraz vymenovala vlastne porušovanie ľudských práv v Moldave nad Bodvou a ja hovorím teraz o zbitých deťoch z rómskej menšiny v Košiciach a všetko toto sa dialo vlastne pod taktovkou polície. A pýtam sa, budeme rušiť políciu? Alebo budeme rušiť ministerstvo vnútra, kde Robert Kaliňák evidentne porušoval ľudské práva napríklad Hedvigy Malinovej, na čo si všetci pamätáme, alebo ľudské práva uneseného Vietnamca. Budeme rušiť ministerstvo vnútra? A toto vlastne robí vládna koalícia, že ruší inštitúciu, ktorá im zavadzia, im vadí len kvôli tomu, že si vymyslela porušovanie ľudských práv, na ktoré sa odvoláva vo svojej dôvodovej správe. Ďakujem pekne.
6. schôdza NR SR - 12.deň - B. popoludní
Dátum: 2024-01-08
Poslanec: Luščíková, Darina (PS)
Druh vystúpenia: Vystúpenie s faktickou poznámkou

168. Ďakujem za slovo, pán predseda, a ďakujem, Zuzka, aj tebe za odborný príspevok, a nie je to prvýkrát, čo sa tu bavíme o tom, že dôvodová správa klame, že je to len zdrap papiera, a ako si ty povedala, paškvil, ktorý buď nič nehovorí o úmysle, cieľoch, účele, alebo argumentuje a zdôvodňuje návrh zákonov používaním lží, či to bolo predkladanie dôvodovej správy k zákonu roka rozpočtu, pri ktorom sú už odborníkmi preukázané, dovolím si tvrdiť, že účelové pochybenia, o ktorých bude rozhodovať Ústavný súd, alebo kompetenčný zákon, kde si s dôvodovou správou nerobila koalícia námahu ani naoko, a bez hanby predložila zákon, kde chýbalo zdôvodnenie úplne. A áno, zabudla by som, že tam bolo aj evidentné klamstvo, keď neboli ani vyčíslené náklady na nové ministerstvo, nič, nula. A v tomto prípade pred... aj v tomto prípade predp... predkladanej novely Trestného zákona považujem tieto klamstvá za ešte obludnejšie, pretože tu sa zahrávame s jednotlivými ľudskými osudmi, s osudmi celých skupín obyvateľov, osudom národa a dokonca osudom a budúcnosťou Slovenska. Tvoj príspevok, Zuzka, kolegyňa, poukázala na konkrétne klamstvá a je neskutočnou aroganciou vládnej koalície, všetkých, čo tu sedia vrátane predsedu parlamentu, pravdepodobného kandidáta na prezidenta, ale aj ministra vnútra... prepáčte, spravodlivosti, ktorí to počúvajú a prechádzajú to mlčaním. Klamstvo považujeme už alebo vy považujete za normu, za normu, ktorú je nutné pretlačiť skráteným legislatívnym konaním. Ďakujem.
6. schôdza NR SR - 12.deň - B. popoludní
Dátum: 2024-01-08
Poslanec: Luščíková, Darina (PS)
Druh vystúpenia: Vystúpenie s faktickou poznámkou

102. Dobre, teraz. Fajn. Takže ďakujem veľmi pekne za slovo. Ďakujem aj pánovi kolegovi Krúpovi za jeho veľmi podrobnú analýzu predkladanej novely. Pán kolega, ste krásne popísali, aký je skutočný účel tejto novely a prečo nie je v záujme koalície, aby sa vyjadrila odborná verejnosť v štandardnom legislatívnom procese. Je zrejmé, že záchrana vlastných ľudí a ich sloboda je hlavnou motiváciou tejto garnitúry. To je dôvod, prečo vznikol tento mafiánsky balíček. Týmto balíčkom chcú rehabilitovať sami seba. Vieme to dobre veľmi my členovia opozície, a vedia to veľmi dobre aj, samozrejme, členovia koalície. Veď to bolo presne s takýmto úmyslom napísané. Budem však konkrétnejšia. Samotné ministerstvo spravodlivosti potvrdilo, že spoluautorom novely Trestného zákona je Dávid Lindtner, ktorý bol prvým sudcom z korupčných káuz Búrka a Víchrica, na ktorého bola podaná obžaloba prokurátorom špeciálnej prokuratúry. Bývalý predseda Okresného súdu Bratislava III Dávid Lindtner, dnes advokát, spoločník ministra obrany Roberta Kaliňáka v jeho advokátskej kancelárii, sa stal poradcom premiéra Roberta Fica aj ministra spravodlivosti Borisa Suska. Lindtner je teda spoluautorom novely Trestného zákona, ktorým sa menia nielen sadzby trestných činov, ale aj podmienky pre spolupracujúcich obvinených, možnosť znovu otvárať uzavreté dohody o vine a treste a iné. Novela súčasne rieši aj zánik špeciálnej prokuratúry, čo všetci veľmi dobre vieme, a verím, že to nie je jediný spoluautor, u ktorého je takáto osobná motivácia. Mnohí členovia vládnej koalície majú osobné skúsenosti s obvinením a s obžalovaním. A, pán Krúpa, hovorili ste aj o posilnení právomocí sudcov. Takže vieme veľmi dobre, aké korupčné kauzy sú, a vieme, prečo asi sudcovia.
6. schôdza NR SR - 10.deň - B. popoludní
Dátum: 2023-12-20
Poslanec: Luščíková, Darina (PS)
Druh vystúpenia: Vystúpenie s faktickou poznámkou

20. Ďakujem za slovo. Ďakujem aj za veľmi podnetný príspevok pána kolegu, všetci dobre veľmi vieme, kde sa nachádza naše školstvo, a keby sme si chceli aj zatvárať pred tým oči, tak, myslím, že výsledky PISA testov nám naozaj tie oči museli otvoriť. Je dosť veľká nevýhoda ísť až ako ôsmy-deviaty rečník v poradí, pretože vám ukradnú už niektorí predrečníci tému a túto tému mi ukradol trošičku aj kolega Sabo, kde hovoril o rôznych asistentských pozíciách, ktoré nám supluje finančne Európska únia, nejdú z rozpočtu tieto peniaze na tieto pomáhajúce profesie. To isté sa stalo napríklad s rómskymi asistentami, u ktorých už Európska únia na projekte povedala, že nedá viac peňazí a štát si to musí vyriešiť sám, čo sa nestalo a tieto projekty boli zrušené a boli zrušené dosť elegantným spôsobom, a to tak, že sa utvorili k, alebo vytvorili kvalifikačné predpoklady, ktoré, samozrejme, rómski asistenti nemohli splniť, takže tieto miesta sa neobsadili. Ja sa aj pýtam, že vlastne čo je príčinou toho, že naše školstvo je tam, kde je, či to je problém s vysokými školami a vzdelávaním nových učiteľov, alebo to s platmi učiteľov, v každom prípade je to stále o nedostatku finančných prostriedkov. Tieto prostriedky na navýšenie alebo na tú potrebu zvyšovania výšky investícií do školstva nereflektuje ani programové vyhlásenie vlády a neodráža sa to ani v tomto rozpočte. Som veľmi tiež rada, že je tu pán minister školstva Drucker, ktorý nazval výsledky PISA národnou tragédiou, a budem veľmi rada, ak aspoň v ďalšom rozpočte sa bude prihliadať na to, že školstvo je naozaj naša budúcnosť. Ďakujem.
6. schôdza NR SR - 9.deň - B. popoludní
Dátum: 2023-12-19
Poslanec: Luščíková, Darina (PS)
Druh vystúpenia: Vystúpenie s faktickou poznámkou

229. Ďakujem veľmi pekne všetkým za poznámky k mojej rozprave. Obzvlášť si vážim ocenenie kolegu Spišiaka, že som trafila klinec po hlavičke a dotkla som sa práva a spravodlivosti. Inga, som veľmi rada, že si spomenula nové avizované opatrenia pre NAKA, kde budú nadriadení spriaznení s touto vládnou koalíciou rozhodovať o tom, kde NAKA môže urobiť výjazd alebo nemôže, to sme tu ešte spomenuté nemali a naozaj je to výborná pripomienka. Teším sa zo súhlasu pána Dostála, pretože to nie je vždy taká samozrejmosť, takže naozaj ďakujem, pán Dostál. Pán Grendel, naozaj nemáte za čo a s radosťou som sa, som vám ozrejmila okolnosti, za ktorých pán Michelko predložil ten pozmeňovací návrh. Pán Szalay, veľmi som rada, že ste poukázali na programové vyhlásenie vlády a na nesúlad toho, o čom sa tu rokuje a ako a verím, že programové vyhlásenie vlády bude veľmi vďačným materiálom aj v budúcnosti, keď budeme porovnávať kroky tejto vlády s jej vlastným programovým vyhlásením. Pán Pročko, ďakujem za pripomenutie, lebo naozaj by som sa zabudla prihlásiť a celá táto moja príprava, keď som si tu písala poznámky, by vyšla nazmar. Pán Jakab, je pravda, že každý máme nejaký pohľad na veci, ktoré sa tu dejú a ako sa deju a škoda, že nevyužívame našu odbornosť na to, aby sme konštruktívne mohli prispieť k tvorbe nových zákonov, ale len na kritiku. Ďakujem.
6. schôdza NR SR - 9.deň - B. popoludní
Dátum: 2023-12-19
Poslanec: Luščíková, Darina (PS)
Druh vystúpenia: Vystúpenie s faktickou poznámkou

151. Ďakujem, pán predsedajúci, za slovo. Danka, veľmi pekne ti ďakujem za tvoj prejav, ktorý bol pre mňa naozaj neskutočne inšpiratívny a podnetný. Predstavila si úžasný koncept cestovného ruchu aj ministerstva cestovného ruchu, ktorý je konceptom 21. storočia. Spojenie kreativity a cestovného ruchu, teda kreatívneho cestovného ruchu, to bol pre mňa úplne nový pojem, ktorý som dnes počula prvýkrát, a naozaj máš pravdu, že je to inšpirácia pre budúcnosť. Dokonca by som uverila takémuto plánu ministerstva, ak by to bola realita a ministerstvo cestovného ruchu by napĺňalo takéto vízie. Žiaľbohu, plán ministerstva cestovného ruchu a športu, tak ako je predstavený v dôvodovej správe, obsahuje len trinásť riadkov. Na trinástich riadkoch je predstavená celá vízia, ktorá má fungovať od 1. 1. Chcela by som vidieť podnikateľa, ktorý má rozpočet 100 miliónov, že za dvanásť dní je schopný vytvoriť svoju novú spoločnosť alebo svoju firmu. Máme na to dvanásť dní, odkedy má fungovať ministerstvo cestovného ruchu a športu a ja sa pýtam, prečo sme to museli robiť takto rýchlo? Aký je zámer toho, že od 1. 1. má byť, má existovať ministerstvo cestovného ruchu a športu? V plánoch, ktoré boli predstavené v dôvodovej správe, som sa dočítala aj to, že nové ministerstvo cestovného ruchu a športu má víziu venovať sa rozvoju regiónov. Ja som naozaj zvedavá, ako bude spolupracovať s ministerstvom regionálneho rozvoja, keďže vieme, aký silný rezortizmus vládne na Slovensku. Ďakujem.
6. schôdza NR SR - 8.deň - B. popoludní
Dátum: 2023-12-18
Poslanec: Luščíková, Darina (PS)
Druh vystúpenia: Vystúpenie s faktickou poznámkou

359. Ďakujem, pán predsedajúci, za slovo, ďakujem aj pánovi poslancovi Čaučíkovi za jeho rozpravu. Pán Čaučík, v úvode rozpravy ste povedali, že hlavným cieľom tohto legislatívneho návrhu je vytvorenie ministerstva cestovného ruchu a športu. Ja sa však obávam, že to nebol hlavný cieľ. Ja sa viac obávam, že to bola hlavná zástierka pre všetky ostatné zmeny a najmä zásahy do nezávislosti nezávislých inštitúcií. A dnes bol kolegami vysvetlený aj pre mňa predtým neznámy úmysel či zámysel ohľadom obranného priemyslu. Ale vrátim sa k ministerstvu cestovného ruchu a športu. 7. novembra pán Danko povedal: „Nejdeme budovať nejaké ministerstvo pre niekoho, ale ideme zosumarizovať zamestnancov štátnej správy. Minister bude kontaktnou osobou vo vláde aj na systematizáciu a čerpanie eurofondov, ako aj systematizáciu pomoci pre podnikateľov." Tak teraz neviem, či pán Danko nepovedal viac, ako chcel. Niekedy si myslím, že je potrebné ho pozorne počúvať, pretože jeho úprimnosť niekedy prekvapí a niekedy možno aj jeho samého. Doslovne povedal: "Minister bude kontaktnou osobou na čerpanie eurofondov." No ak by sme to prebrali úplne doslovne, tak si predstavujem, že kľučka ministerskej kancelárie sa nezastaví. Tak dúfajme, že to takto nebude, pretože takto by sme veľmi ľahko o tie eurofondy prišli. Ďakujem. (Potlesk.)
6. schôdza NR SR - 8.deň - B. popoludní
Dátum: 2023-12-18
Poslanec: Luščíková, Darina (PS)
Druh vystúpenia: Vystúpenie s faktickou poznámkou

254. Ďakujem, pán predsedajúci, za slovo. Marek, ďakujem aj tebe veľmi pekne za zhodnotenie ministerstva cestovného ruchu a športu. K obidvom, aj k cestovnému ruchu, aj k športu mám veľmi blízko ako Tatranka, ako žena zo športovej rodiny. A čo mňa naozaj veľmi zaujalo na tomto návrhu zákona, je to, že dôvodová správa sa športu v podstate vôbec nevenuje vo svojej všeobecnej časti. Celému ministerstvu dôvodová správa venuje celých trinásť riadkov, kde hovorí len o cestovnom ruchu. O športe tam nie je ani len zmienka. A zmienka nie je, samozrejme, ani v doložke vplyvov. Nič nehovorí o investičnom dlhu, ktorý máme voči športovým zariadeniam na Slovensku, pretože naše deti nemajú kde športovať a nehovorím už vôbec o tom, že vrcholoví športovci nemajú absolútne kde športovať. A o tomto všetkom dôvodová správa vôbec nerozpráva, to znamená, že asi sa neuvažuje o tom, aby sa do športu na Slovensku skutočne investovalo. Podľa mňa ten šport bude len nejaká zásterka na to, aby mohli to byť výborné fotky so športovcami, aby na Facebooku boli výborné príspevky, rovnako na Instagrame. Ale o ten šport asi naozaj veľmi nejde. Ide pravdepodobne o eurofondy, čo spomínal aj pán minister, pán minister... (smiech), pán Danko, predseda Slovenskej národnej strany, hneď pár dní po voľbách a vravel o tom, že chce využívať veľmi intenzívne eurofondy z Európskej únie. Je veľmi divné, že práve pán Danko chce vyha... využívať tieto eurofondy, práve z tej škaredej a zlej Európskej únie, ktorá nám chce diktovať hodnoty, ktorými máme, na základe ktorých máme ako Slovensko fungovať. Pán Danko 7. novembra aj povedal: "Nejdeme..." Aha, už mám koniec, takže to potom budem pokračovať ďalej v ďalšej faktickej poznámke.
6. schôdza NR SR - 8.deň - B. popoludní
Dátum: 2023-12-18
Poslanec: Luščíková, Darina (PS)
Druh vystúpenia: Vystúpenie s faktickou poznámkou

212. Ďakujem pekne za slovo. Simona, ďakujem za tvoje upriamenie sa na morálku v úvode tvojej rozpravy. Od predstaviteľov vlády a koaličných predstaviteľov dostávame sústavne odkazy cez médiá miesto toho, aby navrhovatelia v pléne vysvetlili a odôvodnili tento zákon, aby reagovali na nedostatky, ktoré návrh zákona neodškriepiteľne obsahuje. Ale aby som sa dostala k odkazom, ktoré dostávame, napríklad predseda vlády pán Fico opozíciu označil za naivné deti. Ak naivitou je nazývaná viera v právo, spravodlivosť a demokratické princípy parlamentarizmu, tak áno, naivne veríme, že takto má fungovať demokratická krajina. Ale myslím si, že je to len zbožné želanie koalície, aby sme boli naivné deti a uverili v ich dobré úmysly, aby sme uverili, že týmto skráteným legislatívnym konaním sa zabezpečí, aby nevznikli veľké hospodárske škody, chránili sa ľudské práva a bezpečnosť. A možno je to tak, ako vravel kolega Štefunko, a toto je len taká celá hmla, aby sme sa zamerali na tie obskúrnosti, ktoré sú napísané v tomto návrhu, a na jeho chýbajúce povinné náležitosti a skutočnosť je ešte horšia. Rovnako dostávame odkazy, že stále točíme o tom istom. Ak je o tom istom, že upozorňujeme na hrubé porušenie ústavnosti, morálky, tak sa budete musieť s tým zmieriť. Budete sa musieť zmieriť s tým, že toto sú pre nás naozaj dôležité veci a budeme neustále na ne upozorňovať. Ďakujem.